**Mirek Topolánek** (s. 15. toukokuuta 1956 Vsetín) oli Tšekin pääministeri elokuusta 2006 toukokuuhun 2009 saakka. Hän oli konservatiivisen ODS-puolueen (*Občanská demokratická strana* eli *Kansalaisdemokraattinen puolue*) puheenjohtaja marraskuusta 2002 huhtikuuhun 2010, jossa tehtävässä hän seurasi puolueen perustajaa Václav Klausia.

Topolánek on koulutukseltaan koneenrakennusinsinööri ja tuli mukaan politiikkaan 1989 samettivallankumousta johtaneessa kansalaisfoorumissa. ODS:ään hän liittyi 1994, ja valittiin senaattiin 1996.

Topolánek on ajanut hyvinvointivaltion purkua, 15 % tasaveroon siirtymistä ja laajoja henkilövaihdoksia valtion johdossa, jota suorasta sanankäytöstään tunnettu Topolánek kuvasi "pitkien veitsien yöksi." EU-jäsenyyteen hän suhtautuu kriittisesti, muttei niin negatiivisesti kuin Klaus.

Vuoden 2006 vaaleissa 2.–3. kesäkuuta Topolánekin ODS sai 35,4 % äänistä ja 81/200 paikkaa. Liittolaisineen se pitää hallussaan tasan puolta parlamentin paikoista. Presidentti Klaus nimitti Topolánekin hallituksen muodostajaksi ja tulevaksi pääministeriksi 16. elokuuta. Topolánekin hallitus sai epäluottamuslauseen äänestyksessä 3. lokakuuta.
Uuden hallituksen kokoaminen kesti vuoden 2007 puolelle ja uusi ODS:n, vihreiden ja kristillisdemokraattien hallitus sai takanaan olleen sadan edustajan luottamuslauseen 19. tammikuuta 2007 kahden ČSSD:sta loikanneen edustajan poistuessa salista äänestyksen ajaksi.

Topolánek jätti vaimonsa, Pavla Topolánkován, joka asettui ehdolle senaattiin kilpailevan Politika 21 -puolueen riveissä, muttei tullut valituksi.
Tammikuussa 2007 Topolánek ilmoitti julkisesti asuvansa puoluekollegansa, alahuoneen edustajan Lucie Talmanován kanssa.
He saivat pojan kesäkuussa 2007, jonka jälkeen Topolánek haki eron vaimostaan.

Topolánek ajoi Yhdysvaltain ohjuskilpihanketta, johon sisältyi Tšekkiin rakennettava tutka-asema. Hanke ei ollut suosittu tšekkiläisten keskuudessa, naapurimaissa tai muualla Euroopassa. Sopimus tutka-asemasta allekirjoitettiin kesällä 2008, mutta Topolánekin hallitus ei lopulta kyennyt saamaan sille ratifiointiin tarvittavaa tukea parlamentissa. Asia jäikin odottamaan vaalien jälkeistä aikaa ja raukesi lopulta Barack Obaman tultua Yhdysvaltain presidentiksi ja muutettua ohjuspuolustussuunnitelmia.

Epäilyt parlamenttiedustajien ostamisesta ja kiristämisestä saivat loppuvuodesta 2008 vahvistuksia, kun ODS-puolueen Jan Morava tilasi yksityisetsivinä esiintyneiltä tutkivilta journalisteilta aineistoa, jolla kiristää vihreitä edustavia hallituskumppaneita, jotka aikovat vastustaa Yhdysvaltain tutkatukikohtaa. Morava sanoi saaneensa tehtävän puolueeltaan.

Topolánekin ja Klausin välit ovat olleet kireät mm. Topolánekin pragmaattisemman EU-politiikan vuoksi. Klaus julisti loppuvuodesta 2008 ODS:n hylänneen "puhtaat oikeistoarvot", jätti puolueen kunniapuheenjohtajuuden ja alkoi puuhata uutta integraatiokriittistä puoluetta.

Lokakuussa 2008 OSD hävisi paikallis- ja senaattivaalit. Topolánekin hallitus kaatui 24. maaliskuuta 2009 sosiaalidemokraattisen ČSSD:n esittämään epäluottamuslauseeseen, kun muutama ODS:n ja vihreiden kansanedustaja äänesti opposition mukana. Tämä tapahtui kesken Tšekin Euroopan unionin neuvoston puheenjohtajakauden. 

Topolánek arvosteli 25. maaliskuuta 2009 puheessaan Euroopan parlamentissa Yhdysvaltain Obaman hallinnon yrityksiä talouden elvyttämiseksi "tieksi helvettiin", ja sanoi yksittäisten pakettien heikentävän markkinoiden vakautta ja auttavan vain hetkittäisesti.

9. huhtikuuta 2009 presidentti Klaus nimitti tilastotieteilijä Jan Fischerin Tšekin pääministeriksi ja antoi tälle tehtäväksi koota virkamieshallituksen, joka johtaa maata ennenaikaisiin vaaleihin saakka. Hallitusneuvotteluiden ajan Topolánekin hallitus jatkoi vielä toimitusministeristönä 8.5.2009 saakka, jolloin Fischerin hallitus astui virkaan. Epäluottamuslauseesta huolimatta Topolánek onnistui vielä toukokuun alussa saamaan parlamentin ylähuoneen eli senaatin hyväksynnän Lissabonin sopimukselle (parlamentin kannasta huolimatta presidentti Klaus suostui allekirjoittamaan sopimuksen vasta Irlannin toisen kansanäänestyksen jälkeen syksyllä 2009).

Topolánek luopui kansanedustajanpaikastaan syyskuussa 2009 protestiksi sille, että sosiaalidemokraattinen puolue muutti kantaansa ja maassa ei siksi järjestetty ennenaikaisia vaaleja 2009, vaan uusi edustajainhuone valittiin vasta lain edellyttämänä ajankohtana eli toukokuussa 2010. Edustajanpaikastaan luopunut Topolánek aikoi kuitenkin johtaa ODS:n vaalivoittoon parlamenttivaaleissa, jolloin hän voisi palata pääministeriksi. Huhtikuussa 2010 Topolánekin puoluejohtajan ja ylipäätään poliitikon ura katkesi kuitenkin jatkuviin skandaaleihin, joista viimeisessä julkisuuteen levisi hänen hyvin epäkorrekteja luonnehdintojaan mm. muista poliitikoista (heidän joukossaan pääministeri Fischer). ODS-puolueen johtoon valittiin ainakin toukokuun 2010 lopun vaaleihin saakka Topolánekin tukema Petr Nečas.

Lähteet
-------

1. ↑  Tshekin hallitus vaihtumassa YLE. Viitattu 28.11.2007.
2. ↑  Parlamentti hyväksyi Tšekin hallituksen HS. Viitattu 19.01.2007.
3. ↑  Pavla Topolankova to run for the Senate Radio Praha. Viitattu 19.01.2007.
4. ↑  Most Czechs mind PM Topolanek's scandal -- poll in press ČeskéNoviny.cz. Viitattu 19.01.2007.
5. ↑  Czech MP Talmanova gives birth to son, fathered by PM Topolanek  24.07.2007, 18:56. ČeskéNoviny. Viitattu 26.07.2007.
6. ↑  Czech PM Topolanek seeking divorce  25.07.2007. ČeskéNoviny. Viitattu 26.07.2007.
7. ↑  Tshekin oikeistohallitus horjuu skandaalin takia Kaleva. Viitattu 30.12.2008. [vanhentunut linkki]
8. ↑  Lehtonen, Tiia: Euroopan unioni saa vetäjäkseen euroskeptikon Tshekistä TS. Viitattu 25.3.2009. [vanhentunut linkki]
9. ↑  Tshekin Topolanek rusikoi USA:ta YLE. Viitattu 26.3.2009.
10. ↑  Topolánek složil poslanecký mandát (tšekiksi)
11. ↑  Topolánekin haastattelu eron jälkeen (Arkistoitu – Internet Archive) (tšekiksi)

Aiheesta muualla
----------------

* (Arkistoitu – Internet Archive)

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Tšekin pääministerit |
| --- |
|  |
| Böömin ja Määrin protektoraatti (1939–1945) | 
* Beran
* Eliáš
* Krejčí
* Bienert

 | Tšekin hallituksen vaakuna |
|  |
| Sosialistinen tasavalta (1969–1990) | 
* Rázl
* Kempný
* Korčák
* Adamec
* Pitra

 |
|  |
| Liittotasavalta (1990–1992) | 
* Pithart

 |
|  |
| Tasavalta (1993–) | 
* Klaus
* Tošovský
* Zeman
* Špidla
* Gross
* Paroubek
* Topolánek
* Fischer
* Nečas
* Rusnok
* Sobotka
* Babiš
* Fiala

 |

 |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * n
* k
* m
Euroopan unioni Eurooppa-neuvoston puheenjohtajat |
| --- |
|  |
| Puheenjohtajamaan edustaja(1975–2009) | 
* Liam Cosgrave
* Aldo Moro
* Gaston Thorn
* Joop den Uyl
* James Callaghan
* Leo Tindemans
* Anker Jørgensen
* Helmut Schmidt
* Valéry Giscard d’Estaing
* Jack Lynch
* Francesco Cossiga
* Charles Haughey
* Pierre Werner
* Dries van Agt
* Margaret Thatcher
* Wilfried Martens
* Anker Jørgensen
* Poul Schlüter
* Helmut Kohl
* Andréas Papandréou
* François Mitterrand
* Garret FitzGerald
* Bettino Craxi
* Jacques Santer
* Ruud Lubbers
* Wilfried Martens
* Felipe González
* François Mitterrand
* Giulio Andreotti
* Ruud Lubbers
* Aníbal Cavaco Silva
* John Major
* Poul Nyrup Rasmussen
* Jean-Luc Dehaene
* Jacques Chirac
* Felipe González
* Lamberto Dini
* Romano Prodi
* John Bruton
* Wim Kok
* Jean-Claude Juncker
* Tony Blair
* Viktor Klima
* Gerhard Schröder
* Paavo Lipponen
* António Guterres
* Jacques Chirac
* Göran Persson
* Guy Verhofstadt
* José María Aznar
* Anders Fogh Rasmussen
* Konstantínos Simítis
* Silvio Berlusconi
* Bertie Ahern
* Jan Peter Balkenende
* Jean-Claude Juncker
* Tony Blair
* Wolfgang Schüssel
* Matti Vanhanen
* Angela Merkel
* José Sócrates
* Janez Janša
* Nicolas Sarkozy
* Mirek Topolánek
* Jan Fischer
* Fredrik Reinfeldt

 |
|  |
| Pysyvä puheenjohtaja(vuodesta 2009) | 
* Herman Van Rompuy
* Donald Tusk
* Charles Michel

 |
|  |
| Komission puheenjohtaja • Eurooppa-neuvoston puheenjohtaja • Unionin puheenjohtaja • Parlamentin puhemies |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki
* Puola

 |
|  |
| Henkilöt | 
* Deutsche Biographie

 |

 |